সরস্বতী পুজোর বিসর্জনকে কেন্দ্র করে বচসার জেরে সল্টলেকের পোলেনআইটে এক ব্যক্তিকে পিটিয়ে খুনের অভিযোগ উঠল তাঁর প্রতিবেশী পরিবারের বিরুদ্ধে। মৃতের নাম তাপস মাইতি। শনিবার গভীর রাতের এই ঘটনায় রবিবার পর্যন্ত চারজনকে গ্রেফতার করেছে ইলেকট্রনিক্স কমপ্লেক্স থানার পুলিশ। 
স্থানীয় সূত্রের খবর, পোলেনআইটের মনসামন্দির এলাকার একটি সরস্বতী পুজোর বিসর্জন উপলক্ষে নিউটাউনে যাচ্ছিলেন এলাকার বাসিন্দারা। রাত সাড়ে ১০টা নাগাদ একটি ছোট মালবাহী গাড়িতে প্রতিমা, তার পরে একটি সাইকেল ভ্যানে জেনারেটর এবং শেষে আরেকটি ছোট মালবাহী গাড়িতে ‘মিউজিক বক্স’ নিয়ে শোভাযাত্রা চলছিল। শেষ গাড়িটি ছিল তাপসের। নিউটাউনের বলাকা আবাসনের কাছে আচমকাই সাইকেল ভ্যানের সঙ্গে ‘মিউজিক বক্সে’র গাড়িটির ধাক্কা লাগে। এর জেরেই সাইকেল ভ্যানের চালকের সঙ্গে বচসা শুরু হয় তাপসের। জেনারেটরের তার খুলে দিয়ে গাড়ি নিয়ে বাড়ি চলে যান তাপস। যে ব্যক্তির থেকে ‘মিউজিক বক্স’টি ভাড়া নেওয়া হয়েছিল, তাঁকে তা ফিরিয়েও দেন তিনি। 

রাত সাড়ে ১২টা নাগাদ তাপসের খেয়াল হয়, মোবাইল ফোনটি পকেটে নেই। স্ত্রী বাতাসীকে তিনি জানান, মোবাইল ফোনটি সম্ভবত গাড়িতেই রয়ে গিয়েছে। তাপসের স্ত্রী মোবাইল আনতে বাইরে গেলে সদ্য বিসর্জন থেকে ফেরা প্রতিবেশী ছায়া সর্দারের সঙ্গে দেখা হয় তাঁর। অভিযোগ, বাতাসীকে দেখেই বিসর্জনের শোভাযাত্রার বচসা নিয়ে গালিগালাজ করতে থাকে সে। স্ত্রীয়ের দেরি দেখে বাড়ি থেকে বার হন তাপস। তাঁকেও ছায়া এবং তার পরিবারের সদস্যেরা গালিগালাজ করে। তাপস প্রতিবাদ করায় ছায়ার দুই ছেলে অজয় এবং বিজয় তাঁকে মারধর করতে থাকে। যোগ দেয় ছায়া এবং তার দুই মেয়ে পাপিয়া ও শকুন্তলা। ছায়ার স্বামী কার্তিক বাধা দিতে গেলে তাঁকেও ধাক্কা মেরে সরিয়ে দেয় তারা। আচমকা মিলন মণ্ডল নামে স্থানীয় আরেক যুবক ছায়াদের সঙ্গে যোগ দিয়ে তাপসকে মারতে থাকে। 
তাপসের মেয়ে শিউলির কথায়, ‘‘বাবাকে সকলে মিলে মারছিল। আমি আর মা কাছে যেতেই আমাদেরও মারতে আসে ওরা।’’ 
এলোপাথাড়ি কিল-চড়-ঘুসির চোটে তাপস লুটিয়ে পড়তেই অভিযুক্তেরা চম্পট দেয়। চিৎকার শুনে স্থানীয় বাসিন্দারা এসে তাপসকে নিউটাউন থানার উল্টোদিকে একটি বেসরকারি হাসপাতালে নিয়ে যান। সেখানেই চিকিৎসকেরা তাপসকে মৃত ঘোষণা করেন। রবিবার সকালে বাতাসীর অভিযোগের ভিত্তিতে ছায়া, শকুন্তলা, পাপিয়া এবং অজয়কে গ্রেফতার করেছে পুলিশ। বিজয় এবং মিলন পলাতক।